ועדת הכלכלה, כנסת 16, פרוטוקול מספר 488, 2005-08-16 09:30

אמנון כהן: אני פותח את הדיון בעניין: תקנות התעבורה (תיקון מס' ) התשס"ה-2005, בדבר התאמת כללי הסימון של פנסי החזית לתקינה האירופית.

חוה ראובני: מדובר בתיקון טכני.

חוה ראובני: כידוע מדינת ישראל עובדת, בתחום תקינת הרכב, לפי התקינה האירופית, גם בנושא פנסי החזית של כלי רכב.

חוה ראובני: התקן האירופי כולל דרישות מהפנסים עצמם, ואיך מסמנים על הפנס שהוא מתאים לתקינה.

חוה ראובני: נודע לנו לפני מספר חודשים, בסמוך לזמן שהנחנו את התקנות האלה על שולחן הכנסת, שעוד מספר שנים קודם שונתה התקינה האירופית ואפשר לסמן פנסים בצורה אחרת ממה שכתוב אצלנו בתקנות.

אמנון כהן: למה לא הבאתם את זה יחד עם כל התיקונים וההתאמות לתקינה האירופית?

חוה ראובני: כי זה נודע לנו לחוד.

חוה ראובני: הגיע משלוח של כלי רכב והתברר שהפנסים שלהם מסומנים בהתאם לתקינה האירופית.

חוה ראובני: מדובר באופן הסימון על גבי הפנסים.

חוה ראובני: הסימון הזה מתאים לתקינה האירופית ולא מתאים לתקנות שלנו.

חוה ראובני: היתה לנו בעיה לאשר את היבוא של המכוניות האלה.

אמנון כהן: היבואן לא הכיר את התקנות שלנו?

אמנון כהן: אנחנו נשנה את התקנות בהתאם ליבואן?

אמנון כהן: איך זה עובד?

אמנון כהן: אנחנו מתאימים את עצמנו ליבואן?

חוה ראובני: היבואן התאים לתקינה האירופית ואנחנו שואפים להתאים לתקינה האירופית, רק שהיבואן היה יותר מעודכן מאיתנו.

אמנון כהן: זה לא משנה.

אמנון כהן: לפני שהוא ייבא הוא היה צריך לבוא לשר התחבורה או לגוף המקצועי ולומר שבכוונתו להביא מוצר שמוסדר לפי התקינה האירופאית.

אמנון כהן: אבל הוא לא קיבל אישור, ועכשיו אני צריך להתאים את עצמי אליו.

חוה ראובני: אני לא מתאימה את עצמי ליבואן אלא לתקינה האירופית.

אמנון כהן: הייתם צריכים להגיד לו שיחזיר ושיביא משהו שמתאים לנו.

חוה ראובני: אני לא יודעת מה קרה עם היבואן הספציפי הזה.

אמנון כהן: היבואן לא היה חבר מרכז ליכוד?

משה ימיני: אנחנו לא מתעסקים בדברים כאלה.

אמנון כהן: אני לא יודע מי מתעסק, אבל כך זה נראה, אם זה הולם לפי היבואן.

אמנון כהן: אם היתה ראיה מערכתית של משרד התחבורה שיש להתאים לתקינה האירופאית זה בסדר.

אמנון כהן: אבל כל פעם להביא טלאי על טלאי?

אמנון כהן: אין ראיה מערכתית?

אמנון כהן: אין אצלכם אנשי מקצוע שבודקים בראייה מערכתית?

חוה ראובני: זה לא שאנחנו מתאימים עצמנו ליבואן.

חוה ראובני: כל היבואנים מביאים כך.

חוה ראובני: הם כולם מתאימים לתקינה האירופית והתקינה האירופית מקובלת עלינו.

חוה ראובני: זאת התקינה לפחות 4 שנים.

אמנון כהן: למה הבאתם את זה רק היום?

חוה ראובני: היבואן הביא את זה לתשומת ליבנו.

חוה ראובני: לצערנו לא היינו מעודכנים.

דוד טל: איך אישרתם להכנס רכב לישראל שהוא בניגוד לתקנות?

דוד טל: 4 שנים איפשרתם להכניס רכב בניגוד לתקנות.

משה ימיני: שיטת הסימון על הפנסים רשומה בתוספת הישנה לתקנות התעבורה.

משה ימיני: הסימון כולל את מספר הארץ שממנה הובא הפנס ומספר קטלוגי.

משה ימיני: על פי החלטת הממשלה 156 מאוגוסט 2000, משרד התחבורה עובד לפי התקינה האירופאית.

משה ימיני: אנחנו כל הזמן מתאימים את התקנות שלנו לדרישות האירופאיות.

משה ימיני: במהלך השנים שינו את הסימון על הפנסים - - -

אמנון כהן: רק על הפנסים?

אמנון כהן: מחר תגיד שגם הכנפיים לא מתאים כבר?

דוד טל: אם האירופאים ישנו את התקינות אז גם הם יהיו חייבים לשנות.

דוד טל: את זה אני מבין, אבל למה חלפו 4 שנים מאז שהתקינו את התקינה, ומדינת ישראל איפשרה, בניגוד לתקנות, להכניס כלי רכב שלא מאושרים על ידיה?

משה ימיני: במהלך השנים שונה הסימון והועבר מהעדשה לגוף הפנס כי העדשה היתה מפלסטיק.

משה ימיני: אנחנו מאשרים כל שנה דרישות מהיבואנים כמה שנים קדימה.

משה ימיני: עד היום זה היה מוטבע על גוף הפנס או על העדשה.

משה ימיני: לפני מספר חודשים החלו בקהילה האירופאית לסמן את הפנסים במדבקה שלא ניתנת להסרה ומודבקת על גוף הפנס.

משה ימיני: לפני מספר חודשים הגיעו לארץ כלי רכב כאלו בפעם הראשונה.

משה ימיני: בדקנו עם היבואנים והקהילה האירופאית ונוכחנו שהיו החלטות מזה מספר שנים אבל הן לא יושמו עד עכשיו.

משה ימיני: לפני מספר חודשים הגיעו כלי רכב עם מדבקה על הפנס.

משה ימיני: אלה רכבים מסוף 2005 ו-2006.

משה ימיני: לאחר שבדקנו התברר לנו שהם עברו לשיטה חדשה שמאושרת על ידי הקהילה האירופאית.

משה ימיני: הם רק לא יישמו את השיטה הזאת עד עכשיו.

משה ימיני: אחרי שבדקנו את המסמכים וראינו שזה מאושר על ידי הקהילה האירופית, אנחנו מתאימים עצמנו אליהם.

אמנון כהן: איזה גוף בודק את החלפים ורואה אם הם מתאימים לתקינה?

אמנון כהן: האם אתה יכול לדעת מראש?

אמנון כהן: יש נציג שנמצא בקשר עם המפעלים בעולם?

משה ימיני: המדיניות של משרד התחבורה לגבי יבוא רכב הולכת הרבה קדימה.

משה ימיני: היום יש לנו דרישות כבר מכלי רכב שיגיעו משנת 2007.

דוד טל: מר ימיני, תסלח לי, אתם בעצם הולכים אחורה ולא קדימה.

דוד טל: בעצם התקנות שלהם היו כבר ב-2001 ולא יישמו אותם.

דוד טל: משרד תחבורה "נורמלי" היה מכין כבר ב-2001 את התשתית לכל התקנות מפני שלא ידעתם מתי יישמו, וגם לא ביררתם.

דוד טל: ממה שאתם מספרים לנו, ידעתם רק בדיעבד על מה שהיה לפני 4 שנים.

דוד טל: אתה משתמש בסיבה שלא יישמו את זה ולכן הנזק לא כל כך נורא.

דוד טל: אני מדבר כרגע ברמה העקרונית, האם זה נראה לך סביר שמשרד התחבורה של מדינת ישראל מאפשר לכלי רכב להיכנס, שלא על פי התקנות של מדינת ישראל?

דוד טל: להזכירך, תקנה זאת חקיקה.

משה ימיני: הדרישות שלנו יוצאות מבעוד מועד.

משה ימיני: ישבנו עם היבואנים ונתנו להם את הדרישות לשנת 2007.

משה ימיני: הסוגיה שאנחנו מדברים עליה היא לא כל כך ברורה, כי לא היה ברור באיזה אמצעי יסמנו את העדשה.

דוד טל: אתה עדיין לא עונה לי מדוע מדינת ישראל איפשרה כניסת כלי רכב בניגוד לתקנות?

דוד טל: לפחות 2005 ו-2006 ואולי עוד לפני.

דוד טל: אתם אמרתם שבסוף 2005 ו-2006 נכנס רכב חדש על פי תקן של הקהילה האירופאית.

חוה ראובני: אני מבקשת להבהיר: אמנם ההחלטה שלהם היתה בספטמבר 2001 - - - חוקית זה לא בסדר, אבל עד אז לא הגיעו בפועל כלי רכב עם הסימון שהיה בניגוד לתקנות שלנו.

דוד טל: למה לא הייתם ערים לשינויים האלה בתקנון האירופי?

דוד טל: אני בטוח שהייתם צריכים להיות ערים.

דוד טל: ישנתם בשמירה 4 שנים.

אליעזר כהן: אור ירוק יכנסו לעניינים והכל יהיה בסדר.

חוה ראובני: אני מבקשת להעיר עוד הערה: אנחנו נמצאים בבדיקה מערכתית של כל התוספת השניה שהיא רשימה של תקנים.

חוה ראובני: האם מקומם של התקנים האלה הוא בחקיקת משנה, או האם ראוי יותר לקבוע שהתקנים יועמדו לעיון הציבור במשרד התחבורה ולא לפרט את התקנים וכל פעם שהקהילה האירופית משנה פרט כזה או אחר ואז לבוא ולהטריח את הוועדה כדי לאשרר את זה גם לחקיקה שלנו.

חוה ראובני: זאת עבודה שנעשית.

חוה ראובני: המעבר הזה יצטרך לבוא לשולחן כאן.

דוד טל: יושבים פה נציגים של אזרחי מדינת ישראל.

דוד טל: סביר להניח שברגע שזה יהיה במשרד התחבורה, לא אני ולא אמנון נלך למשרד התחבורה לבדוק מה השתנה ומה לא השתנה.

דוד טל: פה, לפחות, יש נציגים והם יהיו מודעים למה שקורה.

דוד טל: אם לא היית באה היום, לא הייתי יודע שהמדינה הכניסה שלא על פי החוק רכב בניגוד לתקנות.

חוה ימיני: לא הכנסנו.

דוד טל: הכנסתם.

דוד טל: אמרתם סוף 2005 ו-2006, בוודאי שנכנסו.

משה ימיני: כשהגיעו כלי הרכב האלה עצרנו אותם.

דוד טל: אני לא מתכוון לעשות מזה עניין.

דוד טל: אני מדבר כרגע ברמה העקרונית.

דוד טל: לדעתי זה צריך תמיד להגיע לשולחן הזה, משום שכאן יש נציגים מימין ומשמאל, הם שומעים ומייצגים פחות או יותר את כל הציבור.

דוד טל: כשזה יהיה רק אצלכם, תוכלו להכניס לשם מה שאתם רוצים והציבור לא יידע מזה.

יהודה רודד: אני מאיגוד יבואני הרכב.

יהודה רודד: לגבי שאלתו של חבר הכנסת טל: היבואנים מקבלים 10 חודשים מראש את הדרישות של משרד התחבורה לפי התקן האירופאי.

יהודה רודד: היבואנים לוקחים את הרשימה הזאת ושולחים ליצרנים ושואלים אותם אם הם מסוגלים לעמוד בדרישות.

יהודה רודד: בעיקרון, זה לא שמתאימים את התקנה ליצרן, אלא להפך, היצרן צריך להתאים את עצמו.

יהודה רודד: אנחנו מייבאים לא רק מאירופה, מייבאים גם מיפן ומארצות הברית, וצריך להכניס את הכל תחת מסגרת תקנית אחת.

יהודה רודד: הייתי רוצה להתייחס לנושא הסימון: הפנס כפנס הוא בסדר - - -

דוד טל: זה ברור לי.

דוד טל: לכן אני לא חושב שזה משמעותי.

דוד טל: אני מדבר על העיקרון.

אמנון כהן: איך לא ידעתם מה הדרישות של מדינת ישראל?

אמנון כהן: כבר בשנת 2000 ידעתם מה הדרישות.

יהודה רודד: כתוב שם שהפנס צריך לעמוד בתקן האירופאי, שהוא תקן ישן שאנחנו מכירים אותו.

אמנון כהן: למה לא התראת לפני שייבאו?

יהודה רודד: גם אנחנו לא ידענו על הבעיה של הסימון עד שהפנס הגיע.

יהודה רודד: אף אחד לא היה מודע שזה השתנה.

יהודה רודד: לא כל הרכבים שמגיעים מאירופה מסומנים בשיטה החדשה.

יהודה רודד: חלקם עדיין מסומנים בשיטה הישנה.

יהודה רודד: סך הכל נכנסו עם הסימון החדש, בתחילת 2006, רק 2 יצרנים מתוך 18.

משה ימיני: אתה לא יכול לדעת מראש באיזה שיטת סימון ישתמשו.

משה ימיני: שיטת הסימון אומרת שזה יהיה באופן שזה לא ניתן להסרה.

משה ימיני: יש לזה שתי משמעויות - - -

אמנון כהן: היבואן יודע מה הוא מייבא.

אמנון כהן: הוא צריך להתייחס למשמעות שאתה מתכוון אליה.

אמנון כהן: הוא צריך לבדוק שהרכב עומד בדרישות.

אמנון כהן: אם הוא היה עושה עבודה טובה הנציגים שלו בחו"ל היו עולים על הבעיה הזאת והייתם מגיעים לשולחן שלי לפני שהרכבים הגיעו לארץ.

משה ימיני: אחרי שאישרנו את הדגמים לשנת 2005, התחילה להתגלות תופעה של מדבקת נייר ואז עצרנו את הנושא של המכירה.

משה ימיני: פנינו לאירופה ושאלנו שאילתא אמרנו לנו שהסימון על הפנס הוא מותר.

חוה ראובני: תיקון התוספת השניה: בתוספת השניה לתקנות התעבורה, התשכ"א-1961 (להלן התקנות העיקריות), בחלק ג', בפרט 16(8) – ברישא, אחרי "על העדשה" יבוא "או על הפנס"; בסופו יבוא: "ואולם ניתן לסמן את פנס החזית ברכב נוסעים פרטי וברכב פרטי דו-שימושי על פי התקנים שנקבעו לעניין זה בדרישות החובה לפי תקנה 282".

חוה ראובני: אני מבקשת להשמיט את המילים "רכב פרטי דו-שימושי", כיוון שבישיבה קודמת תיקנו את זה.

דוד טל: מהי תקנה 282?

חוה ראובני: תקנה 282 זאת התקנה שמונה את כל הנושאים שבהם משרד התחבורה רשאי לקבוע דרישות חובה לעניין תקנים של רכב.

חוה ראובני: הרשימה הזאת הוחלפה בתיקונים של תקינה אירופית לפני מספר חודשים.

חוה ראובני: ניתן לסמן את התקנים שנקבעו בדרישות חובה.

חוה ראובני: דרישות חובה לעולם יפנו לדרישה האירופית, כי זאת המדיניות.

דוד טל: אם אנחנו צמודים לתקינה האירופית, אז אנחנו אומרים שהרכבים הישראלים צריכים לעמוד שכל מה שקיים בתקינה האירופית.

דוד טל: זה נכון?

חוה ראובני: כן.

דוד טל: אז למה אפשר פעם אחת כך ופעם שניה כל?

דוד טל: יכול להיות שממילא זה לפי התקינה האירופית.

דוד טל: למה לא לומר שהכל זה לפי התקינה האירופית ולא משנה אם זה על הפנס, על צוואר הפנס, על עדשה מפלסטיק, עדשה מזכוכית?

חוה ראובני: בתקנה 282 עצמה כתוב שהתקנים האמורים בתקנת משנה ב' יהיו מבוססים על מדינות הקהיליה האירופית, למעט כלי רכב שיוצרו בצפון אמריקה.

חוה ראובני: אנחנו ממילא מחוייבים על פי התקנות, למעט כלי רכב שמיוצרים בצפון אמריקה והמזרח הרחוק, לעמוד לפי התקינה האירופית.

לאה ורון: סליחה, איך קוראים לזאת שיצאה כרגע?

אליעזר כהן: דבורה.

לאה ורון: אני מבקשת שאת עבודת הלובינג לא יעשו תוך כדי דיון של הוועדה, אני מבקשת לרשום את זה בפרוטוקול.

אליעזר כהן: עוזרת השר מרינה סולודקין טיפלה בי אתמול ביעילות וכתבתי לה מכתב תודה.

לאה ורון: והכניסה באיחור לדיונים של הוועדה והיציאה תוך כדי הדיונים?

לאה ורון: אי אפשר להפוך את הוועדה לשוק.

לאה ורון: אני, כמנהלת הוועדה, לא אתן לעשות את זה.

חוה ראובני: זאת התקנה שאותה אנחנו מבקשים לאשר.

אמנון כהן: אבל למה התחילה שלה היא ב-2001?

חוה ראובני: רצינו להתיישר, אף כי אין כלי רכב כאלה שנכנסו לארץ בתקופה המדוברת - - -

דוד טל: אבל מדובר בשנת 2006.

דוד טל: את באה כרגע להכשיר כלי רכב שנכנסו בניגוד לתקנות.

דוד טל: זה לא נכון, בגלל שהיועצים המשפטיים של משרד המשפטים אומרים שבדרך כלל לא עושים חקיקה רטרואקטיבית.

אמנון כהן: בכל מקרה אני לא יכול רטרואקטיבית.

שמרית שקד: אנחנו מבקשים להשמיט את סעיף 2 ולהחיל את התקנות האלה מיום הפרסום.

שמרית שקד: אנחנו חושבים שלא נכון לאשר חקיקה רטרואקטיבית.

חוה ראובני: ברור שדבר כזה לא יהיה מונח, אלא באישור משרד המשפטים.

דוד טל: משרד המשפטים מסביר לנו כל הזמן שאי אפשר לעשות חקיקה רטרואקטיבית.

אמנון כהן: אנחנו משמיטים את סעיף 2 וזה יהיה מיום הפרסום.

אמנון כהן: יש עוד הערות?

דוד טל: מי שטוען שאנחנו לא בסדר, צריך לבוא עם ידיים נקיות ולהגיד שהוא בסדר.

דוד טל: משרד התחבורה צריך להראות לנו שהוא יותר מבסדר, אם הוא סבור שאני לא בסדר.

דוד טל: בינתיים, משבוע שעבר ועד עכשיו אני רואה עד כמה משרד התחבורה לא בסדר.

דוד טל: אני מודיע לך שאני מתכוון לכתוב מכתב לשר התחבורה ולהעמיד אותו החומרה בה אני, כחבר כנסת, רואה את התנהלות משרדו.

אמנון כהן: אני אשמח מאוד כי גם אני כתבתי מכתב והגבתי על כל מיני דברים.

דוד טל: אין לי שום דבר אישי, אבל אם מישהו מתריס כנגדי שאני לא בסדר, הוא צריך לבוא עם ידיים נקיות ולהראות לי עד כמה הוא בסדר.

דוד טל: כרגע משרד התחבורה מראה לי עד כמה הוא מאוד מאוד לא בסדר, עד כמה הוא לא עושה כמעט כלום ולא עומד על משמרתו ובא אלי אחרי 4 שנים, 7 שנים.

אמנון כהן: אנחנו מעמידים להצבעה את התיקונית לתקנות התעבורה התשס"א-2005 בדבר התאמת כללי סימון על פנסי החזית בתקינה אירופית, עם התיקונים שהכנסנו.

אמנון כהן: מי בעד? – עבר פה אחד ואושר.

אמנון כהן: תודה רבה.